Video: Beeldmateriaal wys omvang van skade aan parlement(Foto: Kaapstad-metro se brand- en nooddienste) Beeldmateriaal wat met hommeltuie geneem is, wys die omvang van die skade wat aan geboue in die parlementêre kompleks aangerig is nadat ŉ brand Sondag daar uitgebreek het. Die dak van die parlementsgebou het Maandag laatmiddag weer vlamgevat nadat brandbestryders skynbaar vroeër die dag die brand in bedwang gebring het. Kaapstad se brand-en-reddingsdienste het teen 17:15 bevestig dat die brand in die parlementêre gebou weer opgevlam het. Die voorsittende beamptes van die parlement het intussen bevestig dat die deel wat die Nasionale Vergadering huisves heeltemal in die brand verwoes is. Die Nasionale Raad van Provinsies se gebou, die biblioteek en die museum is nie beskadig nie. Verskeie ondersoeke is reeds begin en sal in volle swang wees sodra die hele gebou veilig verklaar is en aan die ondersoekspan oorhandig word. ’n Multidissiplinêre span professionele ingenieurs is ook aangestel om die oorsaak van brand, die omvang van die skade, die veiligheid van die gebou en die koste, sowel as tydlyne vir herstelwerk te bepaal. Die 49-jarige verdagte wat in hegtenis geneem is in verband met die brand sal intussen vandag in die Kaapstadse landdroshof verskyn op aanklagte van huisbraak en diefstal, brandstigting, asook oortredings wat verband hou met die Wet op Nasionale Sleutelpunte. Die verdagte is glo met vermoedelik gesteelde eiendom betrap.